### Beslutninger

Forslaget blev på byrådsmødet den 28. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA DD

Hvad vil vi gerne opnå? Hvorfor stilles forslaget? Oplandspuljen blev i forbindelse med budgetforliget for 2025 reduceret betydeligt. Hvor der tidligere var afsat 10 mio. kr. årligt, er puljen nu reduceret til kun 4,77 mio. kr. årligt fra 2025 og frem. Det betyder en markant forringelse af udviklingsmulighederne i oplandsbyerne – og det er et brud med den politiske ambition om at sikre sammenhængskraft og udvikling i hele [adresse].

Danmarksdemokraterne finder det stærkt problematisk, at midler, der skulle understøtte de lokale udviklingsønsker og borgerdrevne projekter i oplandet, nu er skåret ned til det halve. Det er ofte i oplandsbyerne, vi ser stærke fællesskaber og frivillige kræfter, der ønsker at skabe liv, udvikling og tryghed i deres nærmiljø. Derfor er det vigtigt, at kommunen bakker op – også økonomisk.

Oplandspuljen blev oprindeligt etableret for at sikre lokal handlefrihed og støtte til projekter, som er for små til de store anlægsprogrammer, men som har stor betydning lokalt. Den type projekter risikerer nu at gå tabt, og det kan svække både bosætning, engagement og udvikling i oplandet.

Derfor foreslår Danmarksdemokraterne

1) At Oplandspuljen genoprettes til det oprindelige niveau med en årlig ramme på 10 mio. kr.

Freddy Mogensen

Byrådsmedlem, Danmarksdemokraterne.